जांलधर. बीएसएफ कॉलोनी में शुक्रवार दोपहर तेल व्यापारी शिवांश मित्तल के घर के बाहर बम की अफवाह से दहशत फैल गई। कहा गया कि कोई नामालूम व्यक्ति गेट पर बमनुमा चीज टांगकर चला गया है। पुलिस ने जांच की तो पता चला कि किसी ने रंजिशन शरारत की है। गत्ते के डिब्बे को लाल टेप से लपेटकर लाल और काले रंग की तारें लगाई गई थीं। देखने वाले को पहली नजर में बम ही लगे, इसलिए टाइमर, एलईडी लाइट, खिलौनों में इस्तेमाल होने वाली बैटरी और कपड़े धोने वाले साबुन का भी इस्तेमाल किया गया था।
शिवांश के घर के बाहर 3 सीसीटीवी कैमरे लगे हैं। इनमें से एक में मेन गेट पर लिफाफे में खिलौनानुमा बम टांगने की पूरी फुटेज है। शिवांश मित्तल का कहना है कि उन्हें रिलायंस के 95698-05459 नंबर से फोन आया कि बाहर आओ, नहीं तो पांच मिनट बाद मुझे ढूंढते फिरोगे। उन्होंने पूछा कि कौन बोल रहा है? तो फोन काट दिया। कुछ सेकेंड बाद फिर फोन आया कि आप सीरियसली नहीं ले रहे। दुकान से बाहर आओ नहीं तो बहुत बुरा होगा। इसके बाद उन्हें घर से पत्नी रूचिका का फोन आया कि कोई आदमी घर के गेट पर लिफाफे में बम टांग गया है। इसमें से टिक-टिक की आवाज आ रही है। वह तुरंत मैनेजर अजय के साथ घर पहुंचे। घर पर पत्नी छोटे भाई की पत्नी व मां घर के बाहर बच्चों को लेकर खड़ी थीं।
एचएमवी के पास जाकर स्विच ऑफ हो गया नंबर
जिस नंबर से फोन किया गया वह अब स्विच ऑफ है। नंबर 4.46 मिनट पर एचएमवी कॉलेज के पास जाकर स्विच ऑफ किया गया। नंबर फेक अड्रेस पर रजिस्टर है। रेंडम कॉलर का फोन नंबर इंदर कुमार पुत्र कीमत लाल निवासी 158-न्यू मॉडल हाउस के एड्रेस पर है। जांच में यह एड्रेस और नाम फर्जी निकला है। शिवांश के अनुसार फोन पर युवक ने शुद्ध हिंदी में बात की थी। उनके पास कई वर्कर काम करते हैं। कई क्लाइंट्स भी बाहरी प्रदेशों के हैं। किसी के साथ कोई दुश्मनी नहीं है।
hin_Deva hin_Deva hin_Deva hin_Deva